આધુનિક સમયમાં મોબાઇલ ફોનનો વપરાશ ઘણો જ વધતો ગયો છે. શરૂઆતના સમયમાં મોબાઇલ ફોનનો ઉપયોગ ફક્ત સંદેશાઓની આપ-લે કરવા માટે થતો હતો. બદલાતી જતી ટૅક્નૉલૉજીની સાથે આજે મોબાઇલ ફોનમાં પણ બદલાવ આવ્યા છે. આજે મોબાઇલ ફોન ફક્ત એક ફોનની સંજ્ઞામાંથી બહાર નીકળીને એક સ્માર્ટફોન રૂપે પ્રસ્થાપિત થયો છે. આ સ્માર્ટફોનમાં ઇન્ટરનેટની સુવિધા સુગમ બની છે. નાનાં બાળકોથી માંડીને મોટેરાઓ પણ મોબાઇલમાં ઇન્ટરનેટનો ઉપયોગ કરીને અગણિત ઑનલાઇન અને ઑફલાઇન ઍપ્લિકેશનનો ઉપયોગ કરીને વિવિધ માહિતી એક જ ક્લિકે મેળવી શકે છે. આજે ફક્ત અંગ્રેજી જ નહીં; પરંતુ અન્ય ભાષાઓની વિવિધ મોબાઇલ એપ્લિકેશન પણ હવે ઉપલબ્ધ બની છે. જેમ કે, આપણી ગરવી ગુજરાતી ભાષાને સંબંધિત અને ગુજરાતીપ્રેમીઓને ઉપયોગી જ્ઞાનસભર વિવિધ મોબાઇલ ઍપ્લિકેશન ગુજરાતીલેક્સિકોન દ્વારા રજૂ કરવામાં આવી છે.